Návrh na ukončenie pôsobenia príslušníkov ozbrojených síl Slovenskej republiky v operácii Trvalá sloboda a návrh na vyslanie ženijnej stavebnej jednotky ozbrojených síl Slovenskej republiky do operácie ISAF v Afganistane.

1.	Politické aspekty a medzinárodnopolitické súvislosti návrhu

V súlade so závermi Bonnskej konferencie z 15. decembra 2001 pokračuje v Afganistane demokratizácia a budovanie právneho štátu. Na konferencii boli vytýčené parametre a časový plán rekonštrukcie krajiny, ktorý zahrnoval predovšetkým:
-	ustanovenie Dočasnej afganskej vlády, prijatie ústavy, uskutočnenie slobodných volieb, žiadosť OSN o vyslanie stabilizačných síl (ISAF) do Afganistanu,
-	vytvorenie afganských ozbrojených síl (Afganska národná armáda) a národných inštitúcií
-	boj proti terorizmu a výrobe drog
-	rovnomerné zastúpenie etník a náboženských skupín.

Afganistan je podľa ústavy prijatej v januári 2004 ústavodarným Loya Jirga (Veľká rada), islamskou republikou na čele s prezidentom a dvoma viceprezidentmi s veľmi silnými právomocami. V závislosti od úspechu druhých volieb – do Dolnej komory (Wolesi Jirga, 249 miest) dvojkomorového Národného zhromaždenia (Shura-e Milli) a do provinčných rád v septembri t. r. môže byť ukončený tzv. bonnský proces a je životne dôležité, aby medzinárodné spoločenstvo vrátane NATO pokračovalo vo svojich aktivitách v krajine. 
Pri dobudovaní vlastných ozbrojených zložiek potrebuje Afganistan v najbližších 2 - 3 rokoch pomoc pri výcviku príslušníkov ozbrojených síl a polície ako i v materiálnom vybavení. Prebiehajúca reforma bezpečnostného sektora  v Afganistane má 5 pilierov:
-	vybudovanie policajných zložiek o sile cca 55,000 policajtov a 12,000 príslušníkov hraničnej polície pod vedením NSR,
-	odzbrojenie,
-	demobilizácia a reintegrácia Talibanu a ilegálnych ozbrojených skupín pod záštitou Kanady a Japonska,
-	výcvik miestnych ozbrojených síl Afganskej národnej armády  pod vedením USA,
-	boj proti narkoobchodu a výcvik tzv. narkopolicajtov pod patronátom Veľkej Británie,
-	reformy súdnictva pod záštitou Talianska.

Situácia v oblasti nelegálneho obchodu s drogami je stále alarmujúca. V r. 2004 zaznamenalo pestovanie ópia najväčšia tempo rastu (plocha plantáží stúpla z 80.000 ha na 131.000 ha). V porovnaní s r.1980 produkcia narkotík stúpla 21-krát a dnes predstavuje 87% svetovej produkcie. Zisky z pestovania ópia sú odhadované na 1 mld. USD a z predaja drog na 1,3 mld. USD ročne, čo spolu zodpovedá cca 52% HDP Afganistanu. Hlavným problémom je nedostatok efektívnych opatrení v boji proti narkoobchodu ako aj skutočnosť, že pestovanie a obchod s drogami sú často jediným zdrojom živobytia pre väčšinu afgánskych roľníkov ale i miestnych poľných veliteľov. Význam narkotík ako faktora ovplyvňujúceho bezpečnostnú situáciu bude narastať spolu s mierou rizika konfrontácie producentov drog s medzinárodnými silami ako priamy dôsledok ich účasti na protidrogových operáciách.
Medzinárodná pomoc zostáva pre zlepšenie a udržanie bezpečnostnej situácie v Afganistane nenahraditeľným elementom. Pomoc medzinárodného spoločenstva Afganistanu pre zvýšenie bezpečnosti v krajine sa od r. 2001 postupne realizuje troma spôsobmi: operáciou Trvalá sloboda (Enduring Freedom) vedenou USA, operáciou ISAF (International Security Assistance Force – Medzinárodné sily pre podporu bezpečnosti) pod vedením NATO a na ňu nadväzujúcimi tzv. provinčnými rekonštrukčnými tímami (Provincial Reconstruction Teams - PRT). Z tohto pohľadu je kontinuálna prítomnosť príslušníkov ozbrojených síl Slovenskej republiky v operácii koaličných síl Trvalá sloboda pod vedením USA  a následne medzi silami ISAF konkrétnym príspevkom SR pre posilnenie mieru, stability a bezpečnosti vo svete – osobitne v boji proti terorizmu. Stratégia NATO pre ISAF definuje nasledovné politické ciele:
-	implementovať Bonnskú dohodu,
-	pomôcť Dočasnej afganskej vláde pri prevzatí bezpečnostnej zodpovednosti za krajinu,
-	koordinovať a spolupracovať s Misiou OSN (UNAMA) a ďalšími medzinárodnými organizáciami,
-	podporovať operáciu Trvalá sloboda a  civilno-vojenskú spoluprácu.

Zbližovanie ISAF a operácie Trvalá sloboda (EOF) je predmetom diskusií na pôde Severoatlantickej rady. Medzi oboma operáciami už existuje spolupráca formou styčných tímov a vzájomnej technickej pomoci a podpory. Spolupráca Trvalej slobody a ISAF je na vysokej úrovni na všetkých stupňoch velenia i pri výmene informácií.
NATO sa zaviazalo pomáhať afganskej prechodnej vláde a medzinárodnému spoločenstvu plniť agendu dohodnutú v decembri 2001 na Bonnskej konferencii a v Berlínskej deklarácii v apríli 2004 v súlade s rezolúciami BR OSN č. 1386/2001 a 1413 v rámci kapitoly VII (peace-enforcing) Charty OSN. Následne bol predĺžený mandát ISAF rezolúciami BR OSN č. 1413/2002 a 1444/2002 a rezolúciou č. 1510/2003 bola rozšírená pôsobnosť ISAF mimo územia Kábulu, čím bol vytvorený priestor na pôsobenie tzv. provinčných rekonštrukčných tímov. Posledná schválená rezolúcia BR OSN č. 1563/2004 zo 16. septembra 2004 predĺžila mandát pôsobenia ISAF do 13. októbra 2005.
EÚ už prijala záväzok dlhodobej podpory Afganistanu so zámerom vybudovať všestranný rámec vzťahov medzi EÚ po septembrových voľbách. Aliančná postbonnská stratégia by mala byť založená na rozširovaní svojho pôsobenia mimo Kábulu prostredníctvom tzv. provinčných rekonštrukčných tímov (PRT), pričom v boji proti drogám by Aliancia mala zohrávať len podpornú úlohu.
8.000 príslušníkov ozbrojených síl participujúcich v ISAF pochádza zo všetkých členských krajín Aliancie, 9 partnerských krajín (Albánsko, Rakúsko, Azerbajdžan, Chorvátsko, Fínsko, Írsko, Švajčiarsko a Macedónsko) a 2 nečlenských krajín NATO (Afganistan a Nový Zéland).

2.	Vojensko-odborné aspekty návrhu

V súčasnosti pôsobí na letisku Bagram v operácii Trvalá sloboda ženijná stavebná jednotka v počte 40 príslušníkov ozbrojených síl Slovenskej republiky na základe uznesenia vlády Slovenskej republiky č. 1365 z 11. 12. 2002 a uznesenia Národnej rady č. 150 zo 14. 01. 2003. V operácii ISAF na medzinárodnom letisku KAIA v Kábule v súčasnosti pôsobí ženijná odmínovacia jednotka v počte 16+1 príslušníkov ozbrojených síl Slovenskej republiky na základe uznesenia vlády Slovenskej republiky č. 142 zo 17. februára. 2004 a uznesenia Národnej rady č. 866 z 11. marca. 2004. 
Vláda Slovenskej republiky na svojom rokovaní dňa 15. 06. 2005 uznesením č. 470 schválila Vyhodnotenie pôsobenia ozbrojených síl Slovenskej republiky v operáciách  a misiách medzinárodného krízového manažmentu za rok 2004 s návrhom predpokladanej účasti v rokoch 2005 – 2006 a zámer ukončiť pôsobenie v operácii Trvalá sloboda a uvoľnenými kapacitami posilniť účasť Slovenskej republiky v operácii ISAF.
	Na základe rozhodnutia NR SR bude vytvorená multifunkčná ženijná jednotka v operácii NATO ISAF o veľkosti roty v počte 57 príslušníkov ozbrojených síl Slovenskej republiky s mandátom pôsobenia v operačnom priestore operácie ISAF, na základe požiadaviek velenia operácie ISAF, pri rešpektovaní národných obmedzení. Jednotka bude vytvorená zlúčením ženijnej stavebnej jednotky v operácii Trvalá sloboda v počte 40 príslušníkov so ženijnou odmínovacou jednotkou v operácii ISAF v počte 17 príslušníkov, ktorej priestor pôsobenia sa rozšíri na celý priestor operácie ISAF a bude pôsobiť na základe požiadaviek velenia operácie ISAF, pri rešpektovaní národných obmedzení.. 
Medzi hlavné úlohy novovytvorenej multifunkčnej ženijnej jednotky budú patriť: rekonštrukcia vzletových pristávacích dráh, opravy a budovanie ostatných letiskových plôch, odmínovanie na plochách a cestných komunikáciách v operačnom priestore ISAF v súlade so schváleným mandátom jednotky a operačným plánom (SACEUR OPLAN 10419 ISAF).

Národné obmedzenia týkajúce sa pôsobenia príslušníkov OS SR:
-	jednotka OS SR v operácii ISAF bude plniť úlohy v súlade so schváleným operačným plánom pre operáciu ISAF a udeleným mandátom Národnej rady SR,
-	mandát pre jednotku bude rozšírený na celý priestor pôsobnosti ISAF.

Jednotka OS SR bude pôsobiť na území Afganistanu, pričom základňa bude na letisku KAIA v Kábule, s rozšírením pôsobnosti jednotky na celú operačnú oblasť ISAF.
Príslušníci OS SR budú v predmetnej operácii pôsobiť až do skončenia operácie ISAF.
Jediným z možných rizík pre činnosť jednotky sa javí potreba nevyhnutného logistického zabezpečenia, ktorá bude požadovaná cestou nadriadeného stupňa ISAF.
	Zlúčenie sa uskutoční od 01. januára 2006 do konca trvania misie ISAF.
Udržateľnosť nasadenej jednotky v operácii je podmienenená vyčlenením dostatočného objemu finančných prostriedkov na nasledujúce obdobie pôsobenia jednotky v operácii.   

3. Finančné aspekty

Predpokladané celkové náklady na pôsobenie zlúčenej jednotky v operácii ISAF v roku 2006 sú odhadované vo výške 186 048 000,-Sk. Finančné prostriedky pre požadované fungovanie zlúčenej jednotky v operácii ISAF na rok 2005 a 2006 neboli plánované v požadovanej výške a budú hradené z rozpočtu Ministerstva obrany.

V roku 2006 budú finančné prostriedky použité nasledovne:
-	zahraničný príplatok	48 326 868,-Sk	
-	ropné produkty	1 000 000,-Sk	
-	náhradné diely	7 500 000,-Sk	
-	cestovné	1 896 960,-Sk	
-	stravovanie	8 391 200,-Sk	
-	služby a údržba	78 015 358,-Sk	
-	spojenie	4 840 000,-Sk	
-	vybavenie miestností a spotrebný materiál	68 400,-Sk	
-	osobné výdavky – ostatné	2 736 034,-Sk	
-	výstroj a oblečenie	27 937 980,-Sk	
-	prenájom budov, priestorov a objektov	5 335 200,-Sk	
celkom	186 048 000,-Sk	

4. Právne aspekty vyslania príslušníkov Ozbrojených síl Slovenskej republiky do operácie ISAF v Afganistane

Vzhľadom na charakter operácie ISAF v Afganistane sa pri rozhodovaní o vysielaní našich príslušníkov Ozbrojených síl Slovenskej republiky aplikuje článok 86 písm. k) Ústavy Slovenskej republiky, podľa ktorého do pôsobnosti Národnej rady Slovenskej republiky patrí rozhodnúť o vyslaní ozbrojených síl mimo územia Slovenskej republiky, ak nejde o prípad uvedený v článku 119, písm. p).
Vysielanie jednotky príslušníkov OS SR do operácie ISAF v Afganistane sa uskutoční v súlade s mandátom rezolúcie BR OSN č. 1386, 1413, 1444 a 1510/2003 podľa kapitoly VII Charty OSN. Bezpečnostná rada 13. septembra 2005 predĺžila mandát operácie ISAF do októbra 2006 prijatím rezolúcie 1623(2005).
Právne postavenie jednotiek ISAF na území Afganistanu upravuje Vojensko-technická dohoda medzi ISAF a Dočasnou afganskou správou. Podľa tejto dohody sa na ISAF primerane aplikujú ustanovenia Dohovoru o výsadách a imunitách OSN, týkajúce sa expertov v misiách. Dohoda zakotvuje tiež výlučnú trestnú a disciplinárnu právomoc príslušného prispievateľského štátu vo vzťahu k príslušníkom svojich ozbrojených síl a vyňatie personálu ISAF z občianskoprávnej zodpovednosti za škody spôsobené na území Afganistanu.